Diari Oficial de la Generalitat Valenciana


Sumari del DOGV 9837, del 26-04-2024 (2024/3531)

RESOLUCIÓ 22 d'abril de 2024, del director de l'Agència Valenciana de Foment i Garantia Agrària, per la qual es convoquen les ajudes d'intervenció en el sector apícola per a l'exercici 2024 a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9837

Data del DOGV
:   26-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3531


Data del document
:   22-04-2024

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària

RESOLUCIÓ 22 d'abril de 2024, del director de l'Agència Valenciana de Foment i Garantia Agrària, per la qual es convoquen les ajudes d'intervenció en el sector apícola per a l'exercici 2024 a la Comunitat Valenciana. [2024/3531]  
El Reial decret 906/2022, de 27 d'octubre, pel qual es regula el règim d'estes ajudes a escala nacional en el marc del Pla estratègic de la política agrícola comuna 2023-2027, deroga el Reial decret 930/2017, de 22 de febrer, que regulava el règim d'estes ajudes en el marc dels programes nacionals anuals 2020-2022.  
Mitjançant l'Orde 8/2023, de 20 d'abril, de la Conselleria d'Agricultura, Desenvolupament Rural, Emergència Climàtica i Transició Ecològica, es van aprovar les bases reguladores de les ajudes d'intervenció en el sector apícola a la Comunitat Valenciana (DOGV 9583, 26.04.2023).  
L'Orde 3/2024, de 4 de març, de la Conselleria d'Agricultura, Ramaderia i Pesca, per la qual es desplega el Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca i que regula el nivell administratiu d'esta, establix en l'article 13.1.b que dins de la Subdirecció General de Política Agrària Comuna i Competitivitat correspon al Servei de Pagaments Directes i Sol·licitud Única programar, dirigir, executar i controlar els procediments necessaris per a la gestió d'ajudes vinculades al sector apícola en l'àmbit de la PAC. Per això és necessari indicar que els òrgans indicats en els apartats 3 i 4 de l'article 8, «Procediment de concessió», de l'Orde 8/2023, de 20 d'abril, s'adequaran al que establix l'Orde 3/2024, de 4 de març.  
  
En virtut de les facultats que em conferixen els articles 160.4.b de la Llei 1/2015, de 6 de febrer, d'hisenda pública, del sector públic instrumental i de subvencions, segons la normativa europea i l'article 13.1.h del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària, d'ara en avant, AVFGA (DOGV 5344, 12.09.2006), en la redacció donada per la disposició final primera del Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca, així com el Decret 124/2006, de 8 de setembre, del Consell, pel qual es designa l'organisme pagador dels gastos corresponents a la política agrícola comuna a la Comunitat Valenciana i s'establix la seua organització i funcionament, els dos en la redacció vigent, resolc:  
  
  
Apartat primer. Objecte  
Convocar per a l'anualitat 2024 les ajudes regulades en l'Orde 8/2023, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'establixen les bases reguladores de les ajudes d'intervenció en el sector apícola de la Comunitat Valenciana.  
  
Apartat segon. Beneficiaris i tipus d'intervencions subvencionables  
  
1. Podran sol·licitar les ajudes:  
a) Les persones físiques o jurídiques, o ens sense personalitat jurídica, titulars d'explotacions apícoles, incloses aquelles que siguen integrants d'explotacions de titularitat compartida previstes en la Llei 35/2011, de 4 d'octubre, sobre titularitat compartida de les explotacions agràries.  
b) Les agrupacions d'apicultors/ores, en la mesura que els seus socis o associats beneficiaris de les ajudes establides en l'orde complisquen amb els requisits establits per a les persones referides en la lletra a anterior.  
2. Tindran accés a les ajudes els beneficiaris que complisquen els requisits i obligacions assenyalades en l'article 4 de l'Orde 8/2023.  
3. Seran subvencionables els gastos generats per a les intervencions apícoles detallades en l'annex I.  
  
Apartat tercer. Finançament  
El finançament de les ajudes es farà amb càrrec a fons europeus FEAGA (50 %), a fons estatals (25 %) i a la Generalitat Valenciana (25 %).  
Les intervencions 2.2.2, 2.3.1, 2.4, 2.5, 3.2 i 3.3 de l'annex I es faran a càrrec de la línia pressupostària S1362 (capítol VII) de l'AVFGA per un import de 562.319,24 euros. La resta de les intervencions detallades en l'annex I es realitzaran amb càrrec a la línia pressupostària S1361 (capítol IV) de l'AVFGA 1.303.200 euros.  
En compliment del que establix l'article 164.d de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb caràcter previ a l'aprovació de la convocatòria, s'acredita l'existència de consignació pressupostària suficient, mitjançant document comptable de reserva de crèdit del Servei Econòmic Financer de l'AVFGA.  
  
Apartat quart. Sol·licituds i termini de presentació  
1. El termini de presentació de sol·licituds serà de 20 dies hàbils a comptar des de l'endemà de la publicació de l'extracte de la resolució en el Diari Oficial de la Generalitat Valenciana.  
2. Les sol·licituds i la documentació que les acompanya es presentaran preferentment de manera telemàtica a través de la seu electrònica de la Generalitat en l'adreça d'internet sede.gva.es/va/proc24826, i també es podran presentar en els registres dels òrgans administratius als quals es dirigisquen i en qualsevol dels registres previstos en la legislació reguladora del procediment administratiu comú, mitjançant el corresponent model normalitzat disponible a través de la seu electrònica de la Generalitat, en l'adreça d'internet: sede.gva.es/va/proc24826.  
  
3. Les persones obligades a relacionar-se amb la Generalitat a través de mitjans electrònics, en els termes de l'article 14.2 de la Llei 39/2015, d'1 d'octubre, del procediment administratiu comú, així com les persones sol·licitants que, no estant obligades a això, opten per esta via, presentaran les sol·licituds telemàticament a través de la seu electrònica de la Generalitat en l'adreça d'internet sede.gva.es/va/proc24826.  
  
4. Per a accedir de manera telemàtica al procediment, la persona sol·licitant ha de disposar de firma electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), els dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es pot utilitzar qualsevol altre sistema de firma electrònica admés per la seu electrònica de la Generalitat (sede.gva.es/va/sede\_certificados).  
5. Quan es vulga tramitar un procediment en representació d'altres persones físiques o jurídiques, es podrà atorgar esta representació mitjançant el Registre de representants de l'ACCV https://www.accv.es/vl/servicios/ciudadanos-y-autonomos/registro-de-representantes/. L'accés a este registre per part de les persones representades es pot fer amb un certificat qualificat de ciutadà (si és persona física) o de representant d'entitat (si és persona jurídica).  
6. En cas de presentació telemàtica, les sol·licituds s'han de firmar amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant. Així mateix, els que siguen competents per a fer-ho firmaran electrònicament els documents que s'hi adjunten quan la firma siga obligatòria.  
7. Si algun dels subjectes als quals fa referència l'article 14.2 de la Llei 39/2015, d'1 d'octubre, presenta la sol·licitud presencialment, se li requerirà que l'esmene per mitjà de la presentació electrònica, en els termes que preveu l'article 68.4 de la Llei 39/2015, d'1 d'octubre, esmentada. A estos efectes, es considerarà com a data de presentació de la sol·licitud aquella en la qual s'haja fet l'esmena.  
  
8. Quan les persones interessades necessiten donar d'alta o modificar un compte bancari per a percebre les ajudes convocades, esta actuació es podrà fer de manera telemàtica en la seu electrònica de la Generalitat (sede.gva.es/proc22648).  
9. No s'acceptaran les sol·licituds que es presenten fora del termini establit en la convocatòria, i se'n resoldrà la inadmissió, que es notificarà als interessats en els termes que preveuen els articles 40 i següents de la Llei 39/2015.  
  
Apartat quint. Aportació de documentació  
1. A la sol·licitud d'ajuda s'adjuntarà la documentació següent:  
a) Còpia del NIF del sol·licitant, en cas que l'òrgan gestor del procediment no n'autoritze la consulta.  
b) Acreditació de la identitat de la persona jurídica sol·licitant, en cas que no se n'autoritze la consulta a l'òrgan gestor del procediment.  
c) Acreditació, quan siga procedent, de la identitat del representant legal, quan esta representació la duga a terme una persona jurídica, en cas que no s'autoritze la consulta a l'òrgan gestor del procediment.  
  
d) Acreditació d'estar al corrent de les obligacions tributàries, estatals i autonòmiques, i amb la Seguretat Social, en cas que no autoritze l'òrgan gestor del procediment a la consulta.  
e) En cas de no haver percebut prèviament ajudes de la PAC o comercialització de la mel, model de domiciliació bancària, sense perjuí del que preveu el punt 8 de l'apartat anterior.  
f) Per a titulars d'explotacions apícoles, còpia de l'assegurança de responsabilitat civil en vigor. En el cas d'agrupacions que no firmen la declaració assenyalada a este efecte en la sol·licitud, còpia d'assegurança de responsabilitat civil d'associats inclosos en sol·licitud.  
g) Pressupost detallat del cost de les mesures per la mateixa inversió i concepte. El pressupost inclourà tres ofertes per la mateixa inversió i concepte, de diferents proveïdors o factures en el cas d'accions ja executades. L'elecció de les ofertes seleccionada en sol·licitud haurà de ser la més econòmica, i caldrà justificar expressament en una memòria l'elecció quan no recaiga en la proposta econòmica més avantatjosa i/o no s'aporten les tres ofertes.  
h) En el cas d'unitats econòmiques o de patrimoni separat que, fins i tot a falta de personalitat jurídica, puguen dur a terme els projectes que motiven la concessió de les subvencions previstes en esta orde, caldrà fer constar en la sol·licitud els compromisos d'execució assumits per cada membre de l'agrupació, així com l'import de subvenció aplicable a cada un d'ells, que tindran igualment la consideració de beneficiaris. Així mateix, haurà de nomenar-se un representant o apoderat únic de l'agrupació, amb poders bastants per a complir les obligacions que, com a beneficiari, corresponen a l'agrupació; tot això, d'acord amb el que disposa el paràgraf segon de l'apartat 3 de l'article 11 de la Llei general de subvencions.  
i) En el cas que en la sol·licitud s'incloga l'acció 2.1.3 de l'annex I (productes per a incrementar la vitalitat dels bucs), s'haurà de presentar certificat veterinari que justifique la necessitat de la seua aplicació, sobre la base de la descripció de les circumstàncies concretes que provoquen el seu subministrament i el risc per a la supervivència, que hauran de ser d'índole sanitària o climàtica, mitjançant el corresponent model normalitzat disponible a través de la seu electrònica de la Generalitat, en l'adreça d'internet: sede.gva.es/va/proc24826.  
j) En el cas d'inversions per import de més de 30.000 euros, i per a justificar el que assenyala la declaració assenyalada en l'article 3.1.i, en cas de no ser-li aplicable el que assenyala l'article 258 del Reial decret legislatiu 1/2010, de 2 de juliol, pel qual s'aprova el text refós de la Llei de societats de capital, informe de certificació emesa per auditor inscrit en el Registre oficial d'auditors de comptes.  
  
k) En cas de no estar d'alta d'explotació apícola abans de l'1 de gener de 2024, haurà de presentar documentació que acredite el compliment de les condicions assenyalades en l'article 4.1.a 1r de l'Orde 8/2023. L'acreditació de la documentació indicada s'ha d'efectuar sense perjuí del que establix l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
  
l) En relació amb les accions realitzades o que cal realitzar dins de la campanya apícola 2024:  
I. Quan l'actuació corresponga a l'assessorament tècnic o contractació de personal administratiu, s'ha d'incloure: còpia del contracte que acredite la relació laboral, o mercantil, definint les activitats i dedicació, si és el cas.  
II. Quan l'actuació corresponga a cursos de formació, s'ha d'incloure: programa del curs, amb el lloc, les dates i horaris previstos per a la seua realització, temari i professorat. Qualsevol modificació haurà de comunicar-se amb un termini mínim de 15 dies al començament del curs.  
III. Quan corresponga a sistemes de divulgació tècnica, caldrà incloure-hi un resum del sistema utilitzat o un model/esbós del tríptic o publicació  
IV. Quan corresponga a sistemes de promoció, comunicació i comercialització, incloses accions i activitats de vigilància del mercat destinades, en particular, a sensibilitzar als consumidors sobre la qualitat dels productes apícoles (acció finançable 6), o corresponga a actuacions per a augmentar la qualitat dels productes (acció finançable 7), una descripció dels objectius i mitjans que cal utilitzar per a estos fins.  
  
2. Quan l'administració actuant consulte o reculla dades o documents en l'àmbit dels fins de la convocatòria que estiguen en el seu poder o que haja elaborat qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració Tributària.  
En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'identitat de la persona sol·licitant, o del seu representant legal, les dades d'estar al corrent amb la Tresoreria de la Seguretat Social, les dades del Registre de representants de l'Agència de Tecnologia i Certificació de la Comunitat Valenciana (ACCV) i les dades del Registre d'explotacions ramaderes (REGA), les dades d'operadors de producció ecològica, les dades d'operadors de figures de qualitat diferenciada i les dades d'alta en el Règim Especial Agrari. No obstant això, si la persona interessada s'hi vol oposar, és imprescindible que indique la informació concreta de la consulta a la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que establix la disposició addicional octava de la Llei orgànica 3/2018, de 5 de desembre; l'article 4 de la Llei 40/2015, d'1 d'octubre, de règim jurídic del sector públic, i l'article 13 de la Llei 38/2003, de 17 de novembre, general de subvencions.  
3. Les persones sol·licitants hauran de subscriure les següents declaracions responsables, segons corresponga:  
3.1. Declaracions responsables incloses en model normalitzat de sol·licitud.  
a. No trobar-se en cap de les situacions que preveu l'article 13 de la Llei 38/2003, de 17 de novembre, incloent-hi la inexistència d'obligacions de reintegrament d'altres subvencions o ajudes, o, si és el cas, el fidel compliment de les seues obligacions de reintegrament d'altres subvencions o ajudes, d'acord amb els termes que establix l'article 21 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i comprometre's a complir este requisit durant el temps inherent a l'exercici del dret de cobrament de la subvenció.  
b. Declaració responsable de compliment de les condicions assenyalades en el Decret 279/2004, sobre foment d'ocupació de persones amb discapacitat o, si és el cas, estar exempt.  
c. Declaració responsable de disposició d'un pla d'igualtat efectiva de dones i hòmens, si és el cas, d'acord amb el que s'establix en l'article 20 de la Llei 9/2003, de 2 d'abril, de la Generalitat, per a la igualtat entre dones i hòmens, i l'article 45 de la Llei orgànica 3/2007, de 22 de març, per a la igualtat efectiva de dones i hòmens.  
  
d. Declaració responsable de compliment amb les previsions establides en el Reial decret 608/2006, de 19 de maig, pel qual s'establix i regula un Programa nacional de lluita i control de les malalties de les abelles de la mel, el Reial decret 209/2002, de 22 de febrer, pel qual s'establixen normes d'ordenació de les explotacions apícoles, la normativa autonòmica en relació amb ordenació apícola i el pla anual zoosanitari vigent en la campanya apícola.  
e. Declaració responsable de no sol·licitud de l'ajuda per a bucs abandonats ni bucs morts.  
f. Declaració responsable que han informat les persones de les quals aporta dades o documentació en este procediment sobre:  
- La comunicació d'estes dades a l'Administració per a tractar-les en l'àmbit de les seues competències i d'acord amb les finalitats del procediment.  
- La possibilitat que l'Administració faça consultes relacionades amb les seues dades per a comprovar, entre altres aspectes, que són veraces. Si esta consulta necessita una autorització per llei per part de les persones les dades de les quals s'han de consultar, la persona sol·licitant o el seu representant legal han d'haver recollit esta autorització, que ha d'estar disponible a requeriment de l'Administració en qualsevol moment.  
- La possibilitat i la manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les seues dades personals.  
g. En el cas d'agrupació, declaració responsable del representant legal sobre la tinença de la pòlissa de l'assegurança en vigor per part de tots els apicultors inclosos en la seua sol·licitud.  
h. Declaració responsable de pertinença a empresa matriu, matriu última i filials, indicant nom i NIF d'esta/estes, si és el cas.  
i. Per a beneficiaris amb subvencions d'import superior a 30.000 euros, declaració que complixen els terminis legals de pagament establits en la Llei 3/2004, de 29 de desembre, per la qual s'establixen mesures de lluita contra la morositat en les operacions comercials, que s'acredita mitjançant la presentació de documentació justificativa.  
j. Gènere de la persona beneficiària. En el cas d'agrupacions i persones jurídiques haurà d'indicar-se el gènere de la persona que té el poder de decisió en relació amb l'activitat i qui assumix els beneficis i els riscos associats amb l'activitat.  
3.2. S'haurà d'aportar una de les següents declaracions responsables en cas de les agrupacions:  
a. Declaració individual o conjunta dels socis que participen en el programa de pertinença a esta i autorització a incloure la seua explotació en la sol·licitud d'ajudes, segons model normalitzat disponible a través de la seu electrònica de la Generalitat, en l'adreça d'internet: sede.gva.es/va/proc24826. En cas de presentació de més d'una declaració d'un apicultor per a una mateixa actuació, estes declaracions seran considerades nul·les.  
b. Certificat del representant legal de l'agrupació en la qual done fe dels socis que participen en el programa i que estos autoritzen a incloure l'explotació en la sol·licitud d'ajudes, segons model normalitzat disponible a través de la seu electrònica de la Generalitat, en l'adreça d'internet: sede.gva.es/va/proc24826.  
4. Documentació que acredite el compliment dels criteris de preferència que al·legue el beneficiari i assenyalats en l'apartat sext:  
I. Còpia de llibre d'explotació amb cens actualitzat en cas de no autoritzar consulta en REGA a l'òrgan gestor del procediment.  
II. En el cas d'agrupacions, relació de socis que presenten algun criteri que calga valorar assenyalats en l'apartat sext.1.b, c, d i/o f.  
  
Apartat sext. Criteris de valoració de sol·licituds  
1. La concessió de les subvencions previstes en esta orde es realitzarà mitjançant règim de concurrència competitiva; per a fer-ho, s'ordenaran les sol·licituds prioritzant segons els criteris següents establits en l'Orde 8/2023, de 20 d'abril:  
a) Dimensió de les explotacions acollides a l'ajuda, entesa com el nombre de bucs potencialment destinataris de la mesura, tant en el cas de sol·licituds presentades per titulars d'explotacions, com de sol·licituds presentades per agrupacions (fins a un màxim 5 punts).  
  
La puntuació en aplicació d'este criteri es determinarà en trams basats en el nombre de bucs que determinen la grandària distribuïda de la manera següent:  
De 15 a 200 bucs: 2 punts.  
De 201 a 300 bucs: 2,5 punts.  
De 301 a 400 bucs: 3 punts.  
De 401 a 500 bucs: 3,5 punts.  
De 501 a 600 bucs: 4 punts.  
De 601 a 700 bucs: 4,5 punts.  
Més de 700 bucs: 5 punts.  
b) Explotacions en titularitat compartida, a l'efecte del que s'establix en la Llei 35/2011, o la titularitat de la qual ocupe un jove agricultor, d'acord amb la definició i condicions establides en el Pla estratègic nacional de la política agrícola comuna (PAC) del Regne d'Espanya 2023-2027, definit per a Espanya a través de la normativa específica, o un beneficiari que pertanga a una entitat associativa reconegudes com a prioritària a l'empara de la Llei 13/2013, de 2 d'agost, de foment de la integració de cooperatives i d'altres entitats associatives de caràcter agroalimentari: seran aplicables estos criteris tant a les sol·licituds presentades per titulars d'explotacions, com a les sol·licituds presentades per agrupacions d'apicultors/ores: 3 punts.  
c) Participació en figures de qualitat diferenciada reconegudes d'acord amb el Reglament (UE) 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris, o segons el Reglament (UE) 2018/848, del Parlament Europeu i del Consell, de 30 de maig de 2018, sobre producció ecològica i etiquetatge dels productes ecològics i pel qual es deroga el Reglament (CE) 834/2007, del Consell: 2 punts.  
  
d) Pertinença del sol·licitant a una agrupació de defensa sanitària ramadera legalment reconeguda. Este criteri serà aplicable tant a les sol·licituds presentades per titulars d'explotacions, com de sol·licituds presentades per agrupacions d'apicultors/ores: 1 punt.  
e) Pertinença del sol·licitant a una cooperativa apícola o ser una cooperativa: 1 punt. En cas que es tracte d'una entitat associativa prioritària, segons la Llei 13/2013, la puntuació serà de 3 punts.  
f) Complir amb la condició de titular d'explotació professional, segons la definició establida en l'article 2.g del Reial decret 209/2002, de manera que tinga 150 bucs o més i/o que el NIF del titular de l'explotació apícola figure donat d'alta en el règim especial agrari. Este criteri serà aplicable tant a les sol·licituds presentades per titulars d'explotacions, com de sol·licituds presentades per agrupacions d'apicultors/ores: 1 punt.  
g) No haver obtingut ajuda l'any anterior per a l'actuació sol·licitada, en el cas de titulars d'explotacions: 2 punts.  
h) Tindre la consideració d'explotació agrària prioritària: 1 punt.  
Pel que fa als criteris b, c, d i f quan el sol·licitant siga una agrupació de productors, i este criteri no puga ser verificat directament, esta condició haurà de complir-la, almenys, el 50 % de les persones titulars d'explotació que integren esta agrupació.  
  
2. Les sol·licituds admissibles hauran d'assolir una puntuació mínima de 5 punts.  
  
Apartat sèptim. Procediment de concessió  
1. La instrucció del procediment de concessió de les subvencions es durà a terme d'acord amb el que preveu l'article 8 de l'Orde 8/2023.  
  
2. D'acord amb l'article 8.5 de l'orde reguladora esmentada, el termini màxim per a resoldre i notificar la resolució del procediment no podrà excedir de 6 mesos des de la publicació de la convocatòria per l'òrgan competent, esta resolució esgota la via administrativa. La resolució serà notificada al beneficiari segons els articles 40 i següents de la Llei 39/2015, d'1 d'octubre, del procediment administratiu comú de les administracions públiques. La falta de resolució expressa en este termini suposarà la desestimació de l'ajuda, en virtut del que s'establix en l'article 25 de l'esmentada Llei 39/2015, d'1 d'octubre, i l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana.  
  
3. Contra la resolució de concessió podrà interposar-se un recurs de reposició davant del director de l'AVFGA en el termini d'un mes a comptar des de l'endemà de la notificació d'esta resolució, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques o bé recurs contenciós administratiu davant dels jutjats contenciosos administratius corresponents, en el termini de dos mesos comptats des de l'endemà de la notificació o publicació d'esta.  
  
4. La relació de beneficiaris amb la concessió individualitzada d'imports i l'objecte d'esta es publicarà en el Diari Oficial de la Generalitat Valenciana, així com en la pàgina de l'AVFGA en l'URL següent http://www.avfga.gva.es/es/ayudaespecificaalaapiculturayganaderia, i en la seu electrònica de la Generalitat en l'URL sede.gva.es/proc24826.  
  
Apartat octau. Límits d'ajuda  
1. La modalitat de pagament i límit d'ajuda serà d'acord amb el que assenyala l'article 9 de l'orde de bases, i s'aplicaran els percentatges subvencionables i límits de concessió per acció assenyalats en l'annex II.  
2. Sense perjuí d'això i per a garantir disponibilitat de fons per a totes les intervencions convocades, s'establix una limitació del crèdit destinat a cada una d'estes, segons el que es disposa en l'annex III.  
  
3. En el cas que el crèdit disponible no siga suficient per a cobrir íntegrament el tipus d'intervenció finançat segons l'orde de prioritat establit en l'annex III, amb caràcter excepcional i, atesa la finalitat col·lectiva d'esta ajuda i per a complir amb l'objecte d'esta, l'autoritat competent distribuirà la quantitat disponible per a esta mena d'intervenció entre tots els beneficiaris que complisquen els requisits necessaris per a poder percebre l'ajuda destinada a eixes accions, de manera proporcional a la quantia concedida, de manera que es procedirà, per tant, a un prorrateig en estos casos.  
4. En el cas que sobre el crèdit disponible i després d'aplicar els límits previstos en l'annex III es genere un sobrant en este crèdit per no aconseguir-se el percentatge màxim previst a destinar a cada intervenció/acció, podrà destinar-se a atendre les sol·licituds d'ajuda en intervencions/accions sobre les quals haja sigut necessari aplicar un prorrateig previ.  
  
Apartat nové. Justificació del gasto i pagament de l'ajuda  
1. Una vegada obtinguda una resolució favorable de concessió d'ajuda, la persona o agrupació beneficiària podran presentar des del dia hàbil següent al de la publicació de la resolució de concessió de l'ajuda i fins al 31 de juliol de l'any en curs la corresponent sol·licitud de pagament, a través de la seu electrònica de la Generalitat en l'adreça d'internet sede.gva.es/proc24826, utilitzant els corresponents models normalitzats disponibles en esta. En cas que les inversions hagen de desplaçar-se del territori de la Comunitat Valenciana abans del 15 de setembre de 2024, haurà de posar-ho en coneixement del servici veterinari oficial corresponent perquè, si és el cas, efectue el control pertinent.  
  
En el cas de contractació de tècnics, este termini es prorrogarà fins al 20 d'agost de l'any en curs.  
2. S'haurà d'adjuntar el compte justificatiu d'inversions realitzades i justificants bancaris corresponents, tal com establix l'article 12 de l'Orde 8/2023.  
3. A la vista dels justificants aportats, i amb la proposta prèvia de la direcció territorial corresponent, el director general competent en matèria d'ajudes vinculades al sector apícola en l'àmbit de la PAC per delegació de l'AVFGA, segons l'Acord de 13 de setembre de 2011 pel qual es deleguen les funcions d'autorització de pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca i Alimentació i Aigua, emetrà resolució de pagament.  
La resolució de pagament serà notificada als beneficiaris d'acord amb els articles 40 i següents de l'esmentada Llei 39/2015. A més, es publicarà en la pàgina de l'AVFGA en l'URL següent http://www.avfga.gva.es/es/ayudaespecificaalaapiculturayganaderia, així com en el DOGV i en la seu electrònica de la Generalitat en l'adreça d'internet: sede.gva.es/proc24826.  
  
Apartat dècim. Informació relativa al tractament de dades de caràcter personal  
1. La gestió de les ajudes comporta el tractament de dades de caràcter personal, de manera que s'han de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
En relació amb el tractament de dades personals, la Conselleria d'Agricultura, Ramaderia i Pesca tractarà les dades de caràcter personal per compte de l'Agència Valenciana de Foment i Garantia Agrària.  
En conseqüència, la Conselleria d'Agricultura, Ramaderia i Pesca actuarà com a encarregada del tractament de dades de caràcter personal, a l'empara del que preveu l'article 28 del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades.  
2. De conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar d'estos aspectes:  
a) Nom del tractament: ajudes en matèria agrícola, agroalimentària i desenvolupament rural de l'AVFGA.  
b) Responsable del tractament: persona titular de la Direcció de l'AVFGA.  
c) Finalitat del tractament: gestionar les ajudes en matèria agrària i agroalimentària de l'AVFGA incloses les relatives a la política agrícola comuna, finançades pel Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (FEADER).  
  
d) Exercici de drets: podeu exercir el dret d'accés, rectificació, supressió, limitació, oposició i portabilitat de les vostres dades de caràcter personal de manera presencial o telemàtica, de conformitat amb el que preveu l'enllaç següent: http://www.gva.es/va/proc19970.  
e) Reclamacions: sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu l'adreça d'internet sede.gva.es/va/proc22094, sense perjuí de la possibilitat de reclamar davant de l'Agència Espanyola de Protecció de Dades.  
f) Es pot obtindre informació més detallada en l'enllaç següent https://gvaoberta.gva.es/va/registre-activitats-de-tractament  
3. De conformitat amb l'article 99 del Reglament (UE) 2021/2116, les dades de les persones beneficiàries es publicaran segons l'article 98 d'este reglament i podran ser tractades per organismes d'auditoria i investigació de la Unió Europea i nacionals per a salvaguardar els interessos financers de la Unió.  
4. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, té l'obligació d'informar dels aspectes següents:  
a) La comunicació d'estes dades a l'Administració per a tractar-les en l'àmbit de les seues competències i d'acord amb les finalitats del procediment.  
b) La possibilitat que l'Administració faça consultes relacionades amb les seues dades per a comprovar, entre altres aspectes, que són veraces. Si esta consulta necessita una autorització per llei per part de les persones les dades de les quals s'han de consultar, la persona sol·licitant o el seu representant legal han d'haver recollit esta autorització, que ha d'estar disponible a requeriment de l'Administració en qualsevol moment.  
c) La possibilitat i la manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les seues dades personals.  
  
Apartat onzé. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana que recull l'article 3 de la Llei 1/2022 en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, s'han de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6, i l'econòmica i la pressupostària de l'article 8 d'esta. La publicació es farà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/va/tep.  
Esta informació s'ha de publicar a partir de l'any següent a aquell en què s'hagen superat els llindars establits i s'ha de mantindre publicada durant almenys quatre anys naturals.  
2. Sense perjuí de les obligacions de l'apartat anterior, totes les entitats o persones beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que s'haja atés, l'òrgan que haja realitzat el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022, de 13 d'abril.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Apartat dotzé. Procediment de comunicació d'irregularitats i sospites de frau  
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea en el marc de la present convocatòria podrà posar estos fets en coneixement dels diferents òrgans a través dels canals següents:  
  
a) Servei Nacional de Coordinació Antifrau de la Intervenció General de l'Administració de l'Estat (SNCA), per mitjans electrònics a través del canal habilitat a este efecte per este servici en l'adreça web: https://www.igae.pap.hacienda.gob.es/sitios/igae/es-ES/snca/Paginas/ComunicacionSNCA.aspx i en els termes establits en la Comunicació 1/2017, de 3 d'abril, del servici esmentat, que pot consultar-se en l'URL següent: https://www.igae.pap.hacienda.gob.es/sitios/igae/es-ES/snca/Paginas/NormativaDocumentacion.aspx  
b) Davant de l'Agència Valenciana Antifrau a través de l'adreça URL: https://www.antifraucv.es/va/bustia-de-denuncies-2/.  
c) De l'Oficina Europea de Lluita contra el Frau (OLAF), segons el Reglament (UE, Euratom) núm. 883/2013, del Parlament Europeu i del Consell, d'11 de setembre de 2013, relatiu a les investigacions realitzades per l'Oficina Europea de Lluita contra el Frau (OLAF) i altra normativa sobre este tema. En l'adreça URL: https://anti-fraud.ec.europa.eu/olaf-and-you/report-fraud\_es#c%C3 %B3mo-presentar-una-denuncia-a-la-olaf, disposa d'informació de procediment per a presentar denúncia de fraus.  
Esta resolució posa fi a la via administrativa. Contra esta resolució es podrà interposar recurs de reposició davant del director de l'AVFGA, en el termini d'un mes comptat des de l'endemà de la publicació de la present resolució, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé ser impugnats directament davant de l'orde jurisdiccional contenciós administratiu, en el termini de dos mesos comptats des de l'endemà de la notificació o publicació d'esta resolució, de conformitat amb el que es preveu en l'article 46 de la Llei reguladora de la jurisdicció contenciosa administrativa.  
  
València a 22 d'abril de 2024.El director de l'Agència Valenciana de Foment i Garantia Agrària: Javier Bartolomé López  
ANNEX I  
Accions finançables dins de cada un dels tipus d'intervenció, assenyalats en l'article 3, de la intervenció sectorial apícola  
  
1. Servicis d'assessorament, assistència tècnica, formació, informació i intercanvi de millors pràctiques, en particular mitjançant activitats de col·laboració en xarxes, per a apicultors/ores agrupacions d'apicultors/ores.  
1.1. Contractació directa de tècnics i especialistes per a informació i assistència a apicultors/ores i a membres d'agrupacions d'apicultors/ores en aspectes de sanitat apícola, lluita contra agressions del buc, anàlisi de laboratori (per a l'anàlisi de productes apícoles, la pèrdua d'abelles o les caigudes de la productivitat, i de substàncies potencialment tòxiques per a les abelles com ara pesticides), cria i selecció, incloent-hi la cria de reines, optimització ambiental d'explotacions i assessorament global en producció i gestió apícola, sobre pràctiques de maneig en matèria d'adaptació al canvi climàtic i en matèria de comercialització dels productes apícoles. La contractació d'estos servicis podrà fer-se també a través d'assistències tècniques amb tercers, que es regirà pels principis i requisits que en matèria de moderació de costos establix el Reial decret 906/2022, de 25 d'octubre, pel qual es regula la intervenció sectorial apícola en el marc del Pla estratègic de la política agrícola comuna, i pel principi d'independència i transparència en la contractació. En cap cas s'inclourà suport directe a les accions esmentades, que és objecte d'altres línies de la intervenció.  
  
1.2. Organització, celebració i assistència a cursos de formació i formació continuada -incloent-hi la formació en línia-, especialment sobre les matèries indicades en l'apartat anterior, per a apicultors/ores, personal tècnic i especialista d'agrupacions i associacions d'apicultors/ores, així com per al personal de laboratoris apícoles d'agrupacions i associacions d'apicultors/ores, incloent-hi els viatges per a atendre cursos de formació in situ.  
1.3. Mitjans de divulgació tècnica.  
1.4. Contractació de personal administratiu per a agrupacions de defensa sanitària (ADS) apícola i agrupacions d'apicultors/ores, incloent-hi tant la contractació directa d'estos com dels seus servicis especialitzats a través de tercers. Màxim una persona auxiliar per ADS/agrupació. Esta acció estarà supeditada al fet que s'hagen cobert les necessitats financeres per a atendre primer l'acció 1.1.  
2. Inversions en actius materials i immaterials, així com altres accions per a apicultors/ores i agrupacions d'apicultors/ores (excepte l'actuació 2.1.8), incloses les destinades a:  
 2.1. Lluitar contra els invasors i les malalties dels bucs, en particular la varroosi.  
2.1.1. Tractaments contra la varroosi, autoritzats per l'Agència Espanyola de Medicaments i Productes Sanitaris, seleccionats i aplicats amb base en la corresponent prescripció veterinària,1 fins a un cost màxim de 2,5 €/buc per a un tractament a l'any i 5 €/buc/any en el cas que es realitzen dos tractaments anuals. Este cost serà revisat anualment.  
  
2.1.2. Tractaments contra la varroosi autoritzats per l'Agència Espanyola de Medicaments i Productes Sanitaris que siguen compatibles amb l'apicultura ecològica seleccionats i aplicats amb base en la corresponent prescripció veterinària, per als apicultors/ores que produïsquen d'acord amb les condicions que establix el Reglament 2018/848, del Parlament Europeu i del Consell, de 30 de maig de 2018, sobre producció ecològica i etiquetatge dels productes ecològics i pel qual es deroga el Reglament (CE) núm. 834/2007, del Consell.  
  
2.1.3. Productes per a incrementar la vitalitat dels bucs en estats de risc per a la supervivència de la colònia, lligats a factors sanitaris i climàtics.  
2.1.4. Renovació i condicionament de cera (incloent-hi equips i cambres de refrigeració per a mantindre en bon estat els quadres de cria).  
2.1.5. Adquisició de paranys, atraients, equips de protecció individual i qualsevol altra mesura aprovada per l'autoritat competent per a la captura, eliminació, dissuasió i control de Vespa velutina, així com per a altres espècies exòtiques invasores.  
2.1.6. En cas d'haver-hi un protocol o protocols oficials autoritzats per l'autoritat competent, aplicació de mesures preventives per a reduir els danys causats per l'abellerol dels bucs.  
2.1.7. Mètodes de prevenció de danys en els bucs causats per fauna silvestre establits a criteri de l'autoritat competent.  
2.1.8. Sistemes de gestió col·lectiva de residus de medicaments per part d'agrupacions d'apicultors/ores.  
2.1.9. Implantació d'altres mètodes i equips de lluita contra la varroosi d'eficàcia demostrada.  
2.2. Previndre els danys ocasionats per fenòmens climàtics adversos i fomentar el desenvolupament i la utilització de pràctiques de gestió adaptades a unes condicions climàtiques canviants. Hi poden accedir tant titulars d'explotació ramadera com agrupacions.  
2.2.1. Estudis que incloguen exemples pràctics de maneig i gestió en les explotacions apícoles.  
2.2.2. Gastos d'inversió en equipament que permeta l'adaptació a fenòmens climàtics adversos i condicions climàtiques canviants en l'explotació apícola.  
2.3. Repoblar els bucs a la Unió Europea, en particular mitjançant la cria d'abelles. Hi poden accedir tant titulars d'explotació ramadera com agrupacions.  
Este tipus d'intervenció estarà supeditat al fet que les compres de reines i/o eixams es facen només a explotacions que consten en REGA amb una classificació zootècnica compatible amb l'activitat, això és, explotacions amb orientació de «selecció i cria» o «mixtes», i la comprovació dels moviments i actualitzacions censals corresponents.  
  
2.3.1. Inversions per a la cria de reines (nuclis de fecundació, incubadores, material per a inseminació artificial de reines).  
2.3.2. Adquisició de reines (tant fecundades com sense fecundar) i eixams, d'espècies i subespècies no al·lòctones per a reposició de baixes, sempre que es cobrisquen les necessitats financeres per a assistir les sol·licituds de l'acció anterior.  
 2.4. Racionalitzar la transhumància.  
Este tipus d'intervenció només s'aplicarà als apicultors/ores transhumants.  
2.4.1. Adquisició, conservació i millora de la maquinària i els equips necessaris per a la manipulació dels bucs i facilitar la transhumància. No seran subvencionables els vehicles de motor, les seues peces i manteniment, així com el combustible.  
2.5. Inversions en actius tangibles i intangibles. Hi poden accedir tant titulars d'explotació ramadera com agrupacions, si bé ha de tractar-se d'apicultors transhumants en totes les intervencions excepte en la 2.5.1 i 2.5.6.  
2.5.1. Inversions i accions destinades a la millora de la productivitat i del rendiment dels bucs: útils, equips, sistemes de maneig i canvi de bucs, sistemes mòbils d'extracció de mel i/o productes apícoles.  
  
2.5.2. Inversions per a la millora i condicionament d'assentaments, camins i sendes, que podran incloure espècies florals beneficioses per a l'activitat de les abelles mel·líferes i altres pol·linitzadors.  
2.5.3 Programari i equips per a monitoratge de bucs (control de pes, humitat, temperatura interna, so…), gestió d'explotacions (registre de medicaments, registre de moviments, etc.), inclosa electrificació per panells solars únicament per a donar servici als equips descrits, si és el cas, i gastos de transmissió de dades.  
2.5.5 Sistemes de protecció, vigilància antirobatori (incloent-hi sistema de videovigilància) o de geolocalització dels bucs.  
2.5.6. Equips d'envasament i etiquetatge i equips destinats a millorar la qualitat, l'ús i la comercialització de mel, pol·len, cera i pròpolis.  
3. Actuacions per a prestar ajudes als laboratoris en l'anàlisi de productes apícoles, la pèrdua d'abelles o les caigudes en la productivitat, i de substàncies potencialment tòxiques per a les abelles.  
3.1. Contractació de servicis d'anàlisis de mel i productes apícoles per apicultors/ ores i agrupacions d'apicultors/ores, que es fan en laboratoris acreditats per la norma ISO 17102.  
3.2. Promoció i creació de laboratoris d'agrupacions d'apicultors/ores. Hi poden accedir només agrupacions.  
3.3. Adquisició d'equips, kits i un altre material per a anàlisi de la mel i altres productes apícoles. Hi poden accedir només laboratoris autoritzats.  
3.4. Contractació de servicis d'anàlisis d'abelles i altres matrius dels bucs per a detecció de plaguicides per apicultors/ores i agrupacions d'apicultors/ores, que es facen en laboratoris acreditats per la norma ISO 17934.  
3.5. Contractació de servicis d'anàlisis de les abelles i els seus productes relacionats amb l'estat sanitari dels bucs, inclosos els gastos de recollida, enviament i anàlisi de les mostres. Els laboratoris contractats hauran d'estar acreditats per la norma ISO 17804.  
6. Promoció, comunicació i comercialització, incloses accions i activitats de vigilància del mercat destinades, en particular, a sensibilitzar els consumidors sobre la qualitat dels productes apícoles. Este tipus d'intervenció només podrà ser sol·licitada per part d'agrupacions d'apicultors/ores que duguen a terme actuacions de comercialització.  
  
6.1 Realització d'estudis de viabilitat econòmica i/o de costos de producció de les explotacions apícoles.  
6.2 Realització d'estudis de mercat o elaboració de projectes pilot sobre nous productes apícoles i/o noves formes de presentació d'estos.  
  
6.3 Sistemes de seguiment de mercat dels productes apícoles i de la comercialització d'estos.  
6.4 Activitats d'informació i promoció del consum de mel i productes apícoles.  
6.5 Gastos en matèria de comercialització per a agrupacions d'apicultors/ores:  
6.5.1 Gastos de disseny i imatge.  
6.5.2 Gastos de plataformes de comercialització de mels (instal·lacions i centres logístics i de distribució).  
6.5.3 Gastos relacionats amb la venda directa de mel i altres productes apícoles des de l'agrupació de productors/ores al consumidor final (instal·lacions, inversions relacionades amb el repartiment i la venda per internet). Queden excloses específicament els gastos en adquisició o lloguer de vehicles de transport, així com els seus components, manteniment i combustible.  
6.5.4 Gastos de disseny i redisseny web, d'imatge de marca i posicionament digital i de gestió de xarxes socials.  
7. Actuacions per a augmentar la qualitat dels productes.  
Este tipus d'intervenció només podrà ser sol·licitada per part d'agrupacions d'apicultors/ores que duguen a terme actuacions de comercialització.  
7.1 Accions de promoció, creació i manteniment -incloent-hi, si és el cas, els gastos de certificació- de figures i normes de qualitat dels productes apícoles per part d'agrupacions d'apicultors/ores.  
7.2 Un altre tipus de gastos relacionats amb l'adopció de figures de qualitat per part d'agrupacions de productors/ores:  
7.2.1 Gastos d'assessoria per a la generació de marques de qualitat.  
7.2.2 Gastos d'auditories i implantació de sistemes de qualitat.  
7.2.3 Gastos d'auditories dels operadors.  
En relació amb les actuacions de les accions 7.1 i 7.2, només seran subvencionables per a la seua implantació per primera vegada, i en cap cas podran ser objecte de finançament gastos de funcionament habitual, a excepció dels gastos per auditories de seguiment, sempre que estiguen efectuades per un organisme extern independent i qualificat.  
7. 3. Seguiment de la cadena de qualitat de mels en el mercat.  
  
  
  
  
ANNEX II  
Percentatge subvencionable i límits subvencionables  
  
Acció subvencionable Percentatge subvenció Límit  
1.1 90 % 30.000 €/tècnic i any i un mínim de 25.000 bucs vius per al primer tècnic i 20.000 per tècnic addicional sol·licitat per a jornada completa. En cas de ser jornada parcial, es farà el càlcul proporcional de límit d'ajuda i mínim de bucs.  
1.2 75 % 40 € per hora lectiva (30 € en cas de classe telemàtica) i 2.000 € per curs. En desplaçaments, màxim 19 cèntims/km i exclusivament al professor.  
1.3 65 % 2.000 €  
1.4 90 % 18.000 €/administratiu i any i un mínim de 20.000 bucs vius.  
2.1.1 90 % 2,5 € per buc per a un tractament a l'any i 5 €/buc/any en el cas que es facen dos tractaments anuals.  
2.1.2 90 % 2,5 € per buc per a un tractament a l'any i 5 €/buc/any en el cas que es facen dos tractaments anuals.  
2.1.3 75 % 10 €/buc  
2.1.4 75 % 5 €/buc  
2.1.5 65 % 1.000 €  
2.1.6 75 % 5.000 €  
2.1.7 75 % 1.000 €  
2.1.8 75 % 5.000 €  
2.1.9 75 % 5.000 €  
2.2.1 75 % 2.000 €  
2.2.2 65 % 2.000 €  
2.3.1 65 % 2.000 €  
2.3.2 75 % Sense superar mai la reposició de més del 30 % dels bucs registrats en termini de presentació de sol·licitud i 10 € per buc per a reines verges, 20 € en el cas de ser reines fecundades i eixams, i 40 € eixams.  
2.4.1 75 %   
2.5 65 %   
  
3.1 90 % 2.000 €  
3.2 75 % 3.000 €  
3.3 75 % 4.000 €  
3.4 90 % 2.000 €  
3.5 90 % 8.000 €  
6.1 a 6.5 65 %   
6.3.4 75 % 5.000 €  
6.5 75 % 2.000 €  
7 75 % 5.000 €  
  
  
  
  
  
ANNEX III  
Priorització i distribució del crèdit per als diferents tipus d'intervenció en el finançament de la intervenció sectorial apícola  
  
Tipus d'intervenció 2.1: 55 %  
Tipus d'intervenció 2.5: 60 %  
Tipus d'intervenció 1: 20 %  
Tipus d'intervenció 2.4: 20 %  
Tipus d'intervenció 7: 5 %  
Tipus d'intervenció 3:  
Acció 3.1 + acció 3.4 + acció 3.5: 5 %  
Acció 3.2 + acció 3.3: 10 %  
Tipus d'intervenció 6: 5 %  
Tipus d'intervenció 2.2:  
Acció 2.2.1: 5 %  
Acció 2.2.2: 5 %  
Tipus d'intervenció 2.3:  
Acció 2.3.1: 5 %  
Acció 2.3.2: 5 %